Atlantan kansainvälinen lentoasema

Atlantan kansainvälinen lentoasema (IATA: ATL, ICAO: KATL, engl. Hartsfield–Jackson Atlanta International Airport) on lentoasema Atlantassa, Yhdysvaltojen kaakkoisosassa Georgian osavaltiossa. Se on ollut matkustajamäärältään maailman vilkkain lentoasema vuodesta 1998 lähtien, lukuun ottamatta vuotta 2020, jolloin Guangzhou Baiyunin kansainvälinen lentoasema Kiinassa oli vilkkaampi. Lentoaseman kautta kulki 101 491 106 matkustajaa vuonna 2015 ja lähes 104 miljoonaa vuonna 2017. Yhdysvaltain ilmailuhallinnon tilastoinnin mukaan Atlanta on vuosituhannen vaihteen jälkeen ollut myös nousujen ja laskujen määrässä useimpina vuosina suurempi kuin sen lähin kilpailija, Chicagon O’Hare. Vuoden 2017 paikkeilla Atlantan kansainväliseltä lentoasemalta lennettiin 150 kohteeseen Yhdysvalloissa ja yli 75 ulkomaankohteeseen 50 eri maassa. Päivässä lentoja oli noin 2 500 ja matkustajia 275 000. Lentoasema sijaitsee Claytonin piirikunnassa noin 16 kilometriä Atlantan keskustasta etelään. Alueen laajuus on noin 1 900 hehtaaria, joista terminaalirakennukset kattavat noin 53 hehtaaria. Niissä on yli 200 lähtöporttia. Kiitoteitä on viisi, kaikki länsi–itäsuuntaisia, kaksi terminaalien pohjoispuolella ja kolme eteläpuolella. Pisin niistä on 3 776 metriä, ja uusin niistä valmistui 2006. Pohjoisin ja eteläisin kiitotie on varattu laskeutuville koneille. Atlantan kaupungin ja lentoaseman välillä liikennöi muun muassa Atlantan metro MARTA. Lentoasema on nimetty kahden merkittävän georgialaispoliitikon mukaan. Atlantan pormestari William B. Hartsfield (1890–1971) perusti lentokentän hylätyn hevoskilparadan maille vuonna 1925. Maynard Jacksonista (1938–2003) tuli vuonna 1973 Atlantan ensimmäinen musta pormestari. Suuruuden syitä Eräs tärkeimmistä syistä Atlantan lentoaseman kasvuun maailman vilkkaimmaksi on Georgian osavaltion Maconissa vuonna 1929 perustettu Delta Air Lines, joka alkoi vuonna 1941 käyttää Atlantaa kotikenttänään ja kasvoi vähitellen yhdeksi maailman suurimmista lentoyhtiöistä. Vuoteen 2012 asti Delta oli maailman suurin lentoyhtiö RPM-mittarilla (revenue passenger miles) mitattuna, kunnes sen paikan otti United Airlines. Lentoaseman toinen merkittävä käyttäjä oli vuodesta 1926 vuoteen 1991 toiminut Eastern Air Lines, jolle Atlanta oli toinen pääkenttä Miamin ohella. Atlantan lentoaseman kasvua selittää sijainti liikennemaantieteellisesti hyvässä paikassa: 80 prosenttia Yhdysvaltojen väestöstä asuu kahden tunnin lentomatkan päässä siitä. Samankaltainen sijainti on Atlantan tärkeimmällä kilpailijalla, Chicagon O’Harella. Monine suuryritysten pääkonttoreineen Atlantan kaupunki on Yhdysvaltojen kymmenen suurimman liikematkustuskohteen joukossa. Hartsfield-Jackson on kaupungin ainoa liikennelentokenttä, kun esimerkiksi New Yorkissa matkustajamäärä jakautuu usean lentoaseman kesken. Lentoyhtiöt Aeroméxico Air Canada Air France Alaska Airlines American Airlines Boutique Air British Airways Delta Air Lines Frontier Airlines JetBlue Airways KLM Korean Air Lufthansa Qatar Airways Southwest Airlines Spirit Airlines Turkish Airlines United Airlines Vacation Express Virgin Atlantic Kuvagalleria Lähteet Aiheesta muualla Kuvia tai muita tiedostoja aiheesta Atlantan kansainvälinen lentoasema Wikimedia Commonsissa Hartsfield-Jackson Atlanta International Airport – virallinen kotisivu ”A Day in the Life of the World’s Busiest Airport”, CNN (englanniksi) Atlantan kansainvälinen lentoasema (Form 5010 PDF) (englanniksi)